VaGono Vodzorazve Z$200,000 Bearer Cheque
Magweta eZimbabwe Lawyers for Human Rights anoti RBZ ngaiferefetwe nenyaya yehuori
Bhanga guru renyika rinoti rawedzera mazuva ekuti mabearer chequee Z$200,000 arambe achishandiswa munyika. Asi gavhuna webhanga iri, VaGideon Gono, havana kutaura zuva richapedzisira kushanda mari iyi. VaGono vakanga vati veruzhinji vaifanirwa kudzosera mabearer chequeeZ$200,000 neMuvhuro, uye vemabhizinesi kuti vaadzosere kumabhanga mari iyi nemusi wa 2 Ndira, 2008. VaGono vakaita musangano nevatori venhau apo vakaparura hurongwa uhu. Mashoko atiri kutambira anoti VaGono vange vakatarisirwa kutaurazve manheru eMuvhuro. VaNhlanhla Nyathi, inyanzvi munyaya dzehupfumi hwenyika, uye vachishanda vakazvimirira voga. VaNyathi vaudza mutori wenhau Patience Rusere weStudio 7 kuti VaGono vari kukundikana kugadzirisa dambudziko remari. Zvichakadaro, sangano reZimbabwe Lawyers for Human Rights, kana kuti ZHLR, rinoti RBZ inofanira kuti iferefetwe nenyaya yehuori. Sangano iri rinoti kusungwa kwaMuzvare Dorothy Mutekede, nemari inosvika Z$10 billion, iyo isina kubva kubhanga, zvinoratidza kuti pane huori huri kuitwa kuRBZ kwacho. ZLHR yatiwo zviri pachena pamafambiro akaita nyaya iyi kudare ramagistrate, kuti pane hove huru dzisiri kusungwa. Magistrate Mishrod Guvamombe vakati mapurisa neveRBZ vainge vachida kuvharidzira kuongorororwa kwenyaya iyi nekukurumidza kuvanza mari iyi, iyo yaida kushandiswa sehumbowo. vaguvamombe vakatiwo zviri pachena kuti mari yakabva kuRBZ. ZHLR inoti izvi zvabuda pachena kuti nyaya yekuti VaGono vari kurwisa huori, haina maturo ose. VaOtto Saki gweta rinoshanda neZHLR vaudza mutori wenhau Blessing Zulu weStudio 7 kuti RBZ inofanira kuongororwa nenyaya yekubuda kwemari ichienda pamukoto. Dzimwe Nhau Kubva kuStudio 7...